
	1. կառավարության 04.12.2026թ-ի N 1761-Ն որոշման հավելվածով հաստատված՝ պետական բյուջեում վերաբաշխումների և կառավարության պահուստային ֆոնդից հատկացումների իրականացման կարգի 38-րդ կետի 7-րդ ենթակետի համաձայն՝ արտաքին վերաբաշխումներ չեն կարող իրականացվել, եթե հավելյալ ծախսային կարիքի ֆինանսավորման առաջարկը բյուջեի պլանավորման փուլում չի համարվել առաջնահերթ և չի ներառվել տվյալ տարվա պետական բյուջեի մասին օրենքի՝ լրացուցիչ ծախսերի առաջնահերթությունների հավելվածում: 
Տվյալ դեպքում 7 տիպային նախագծանախահաշվային փաստաթղթերի լրամշակման խորհրդատվական ծառայությունների ձեռքբերման համար պահանջվող միջոցները ներառված չեն 2026թ. պետական բյուջեի առաջնահերթությունների ցանկում: Ուստի առաջարկում ենք ձեռնպահ մնալ ոչ առաջնահերթ ուղղություններով հավելյալ ծախսեր իրականացնելու նախաձեռնություններից: 
Այդուհանդերձ, կառավարությունում քննարկումների արդյունքում նշված ծախսերը առաջնահերթ և հրատապ համարվելու պարագայում, այդ ծախսերի ֆինանսավորումը՝ որպես նոր միջոցառում, անհրաժեշտ կլինի իրականացնել ՀՀ կառավարության պահուստային ֆոնդից՝ միաժամանակ համապատասխան տնտեսումներն ուղղելով պահուստային ֆոնդի համալրմանը:

	Ընդունվել է ի գիտություն: ՀՀ կառավարության որոշման նախագծի հավելվածներում կատարվել են համապատասխան փոփոխություններ:

	2. Նախագծով նախատեսվում է 18.1 մլն դրամի նվազեցումը կատարել «11002» միջոցառման ներքո առկա «Օդանավակայաններ (ԵՄ նորմերի թարգմանություն և տեղայնացում)» և «Քրեակատարողական հիմնարկների շենքեր․ Նախագծման նորմեր» օբյեկտներից: 
Սակայն Նախագիծը հիմնավորող տեղեկանքում անդրադարձ կատարված չէ նշված օբյեկտներից միջոցների նվազեցման հանգամանքներին, մասնավորապես, ինչով է պայմանավորված «Քրեակատարողական հիմնարկների շենքեր․ Նախագծման նորմեր» օբյեկտից 7.7 մլն դրամի նվազեցումը (արդյոք այն հանդիսանում է մրցույթի արդյունքում առաջացած տնտեսում), այն պարագայում, երբ ՀՀ կառավարության 02.04.2026թ-ի N 408-Ն որոշմամբ նշված օբյեկտին հատկացվել է 10.0 մլն դրամ (նվազեցում՝ շուրջ 77 %), կամ «Օդանավակայաններ (ԵՄ նորմերի թարգմանություն և տեղայնացում)» օբյեկտի ճշտված բյուջեն, Նախագծի հաշվառմամբ, կազմում է 13.1 մլն դրամ՝ 32.5 մլն դրամ հաստատված բյուջեի նկատմամբ (նվազեցվում՝ շուրջ 60%):
Հետևաբար առաջարկում ենք Նախագիծը հիմնավորող տեղեկանքում բացահայտել վերը նշված նվազեցումների հանգամանքները: 
Միաժամանակ առաջարկում ենք գնահատել «1103» ծրագրի «11002» միջոցառման գծով մինչև տարեվերջ կանխատեսելի, անհրաժեշտ միջոցներն ու ազատ գումարները վերաբաշխել ՀՀ կառավարության պահուստային ֆոնդ:

	Ընդունվել է ի գիտություն: 
«Օդանավակայաններ (ԵՄ նորմերի թարգմանություն և տեղայնացում)» և «Քրեակատարողական հիմնարկների շենքեր․ նախագծման նորմեր» օբյեկտների մասով գնման գործընթացը դեռևս չի իրականացվել։ Գնման գործընթացների չիրականացումը պայմանավորված է նորմատիվատեխնիկական փաստաթղթերի մշակման կարգավորման կատարելագործմամբ, հնարավոր կատարողների շրջանակի ընդլայնմամբ, տեխնիկական առաջադրանքների և մասնագիտական որակավորման պահանջների վերանայման անհրաժեշտությամբ, ինչպես նաև նախկինում կազմակերպված գնման գործընթացների արդյունքների գնահատմամբ։ Հաշվի առնելով, որ մինչև տարեվերջ նշված միջոցների ամբողջ ծավալով իրացումը իրատեսական չէ, ձևավորված ազատ միջոցների մի մասն առաջարկվել է վերաբաշխել նախագծով նախատեսված առաջնահերթ ուղղությունների ֆինանսավորմանը։

	3. Նախագծի ընդունումը հիմնավորող փաստաթղթի համաձայն՝ Կոմիտեի և «Հայնախագիծ» ԲԲԸ-ի միջև 08.07.2026թ. կնքվել է ՀՀՔԿ-ՄԱԽԾՁԲ-26/3 պայմանագիրը՝ 13.0 մլն դրամ արժողությամբ։ Հիշյալ պայմանագրի շրջանակում Նախագծի N 7 հավելվածի գնումների պլանում 71241210/501 «նախագծանախահաշվային փաստաթղթերի լրամշակում» ԳՄԱ կոդով գնման առարկան ներառվել է «մեկ անձ» գնման ձևով, ինչով պայմանավորված՝ անհրաժեշտ ենք համարում Նախագծի ընդունումը հիմնավորող փաստաթղթում նշել «Գնումների մասին» օրենքի 23-րդ հոդվածի 1-ին մասով նախատեսված այն կարգավորումը, որի կիրառմամբ կնքվել է վերոնշյալ պայմանագիրը:
Միաժամանակ հայտնում ենք, որ բացակայում է «1103-11013» միջոցառման մեջ ներառված 71311360-501 «շենքերի չափագրման ծառայություներ» ԳՄԱ կոդով գնման առարկայի տողի «Միավորի գինը» սյունակի լրացման անհրաժեշտությունը:

	  Հաշվի առնելով այն հանգամանքը, որ նախագիծը մշակվել է «Հայնախագիծ» ԲԲԸ-ի կողմից՝  հետագա նախագծերի լրամշակումը նույնպես որպես հեղինակային իրավունք ունեցող նախատեսվել է իրականացնել մշակողի կողմից:

	4. Նախագծով ներկայացված նվազեցումները հնարավոր չէ կատարել դրանում ներառված ծախսային միջոցառումների՝ պայմանագրային պարտավորություններով ծանրաբեռնվածության և համապատասխան կարգադրիչների կողմից պակասեցումները չկատարելու պատճառով։
Ինչ վերաբերում է Նախագծում առկա խմբագրական բնույթի վրիպակներին, ապա անհրաժեշտ է ճշգրտել հավելվածներում ներառված «1103-11013. Շինարարական օբյեկտների չափագրման, վերաչափագրման և փաստագրման  ծառայություններ» միջոցառման անվանումը:
Ելնելով վերոգրյալից՝ առաջարկում ենք Նախագիծը վերանայել և լրամշակել՝ հաշվի առնելով ներկայացված դիտարկումներն ու առաջարկությունները:

	Ընդունվել է ի գիտություն: Իրականացվել են համապատասխան փոփոխություններ:



